Han var sønn av kjøpmann Ole Beyer Roggen og Henrikke Lucie Danchertsen, var elev ved Bergen katedralskole og ble student i 1847. Først studerte han teologi i et par år, men oppga dette studiet til fordel for estetikk og skjønnlitteratur. I 1857 konkurrerte han med Cathrinus Bang, Lorentz Dietrichson og Hartvig Lassen om den nye stipendiatstillingen i nordisk litteratur ved universitetet i Christiania, som gikk til Bang.